Aj medzi nami sa takí našli, ale svoje rozhodnutie neustáli a knihu si na konci „zakázaného“ mesiaca kúpili.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Niektorí z ľudí, ktorí čítajú veľa, sa rozhodli nekupovať si v januári – podaktorí ani vo februári – knihy. Aj medzi nami sa takí našli, ale svoje rozhodnutie neustáli a knihu si na konci „zakázaného“ mesiaca kúpili. Rozumeli sme tomuto povianočnému rozhodnutiu, no teraz už je marec, o ktorom sa hovorí ako o mesiaci knihy. U nás v kníhkupectve dúfame, že marec je mesiacom nie len jednej knihy, ale viacerých.
## U nás v kníhkupectve
Marec, mesiac všetkých kníh. V sobotu sme sa dotkli každej knihy v kníhkupectve. Vo dvojiciach sme prešli policu po polici aj všetky pulty. Zrátali sme, u nás v kníhkupectve, všetky knihy od noviniek cez detské a umelecké knihy až po tých zopár kníh o športe, ktoré sú pri kaviarni. Keďže kníh máme neúrekom, dopočítali sme ich až v noci. Prekračovanie káblov, utieranie prachu, krkolomné kúsky na rebríkoch, hovorenie v rôznych jazykoch a nakoniec dlhé medzigeneračné rozhovory pri pive a víne. Také sú u nás inventúry.
Marec, mesiac prvej tohtoročnej knihy z vydavateľstva Artforum. Román Plachý dom spisovateľky Barbory Hrínovej, nositeľky ocenenia Anasoft litera 2021 za poviedkový debut Jednorožce, bude u nás v kníhkupectve už zajtra 18. 3., veríme že ešte pred obedom. Príďte si prelistovať, pozrieť, kúpiť.
V minulom newslettri sme písali o tom, že nové knihy vychádzajú pomaly, ale pár zaujímavých ich prišlo. Co je to antropologie, Filip Topol, Bezový Keř, Mariborská hypnóza, Výmluvnost ticha, Antropologie války, Sociopatka, Bezčasie. Zo starších sme sa viacerí začítali do knihy Nerob s ňou rozhovor, je to feministka a mohli sme sa o nej aj počas inventúry rozprávať.
Paralelne s výberom o Japonsku vznikal aj výber kníh o sexuálnej práci a sexuálnej slobode. Považujeme to za vážnu a citlivú tému, ku ktorej treba pristupovať s rešpektom a otvorene. Veríme, že knihy, ktoré sme vybrali, môžu k tomu prispieť.
Minulý týždeň sa vďaka Jozefovi Luptákovi z festivalu Konvergencie u nás v kníhkupectve zastavil Tomáš Halík. Jozef mu prišiel kúpiť knihu rozhovoru Erika Taberyho so Zuzanou Čaputovou Nestratiť sa sama sebe a pri tej príležitosti nám podpísal niekoľko zo svojich kníh. Máme ich na našej špeciálnej poličke s podpísanými knihami, pre vás.
Tento týždeň oslávi 80. narodeniny Fedor Gál, ktorý navštevuje naše kníhkupectvo vždy, keď príde do Bratislavy. Fedor je blízkym človekom Artfora a preto vám v deň jeho narodenín ponúkneme špeciálny výber kníh. Tak vo štvrtok. A Fedor, drž sa.
Tento týždeň sa budú u nás v kníhkupectve konať dve podujatia. V utorok o 18:00 predstavíme knihu Uspeli vo svete, doma ich (ne)poznáme o Slovákoch a Slovenkách žijúcich v zahraničí. A vo štvrtok doobeda bude detské podujatie, na ktoré pozývame všetky deti v sprievode ich dospelákov, aby si prišli s Miriam prečítať knihu Stratená ponožka.
Na záver pripomíname unikátne fotografie Viktora Stoilova, ktoré od minulotýždňových narodenín Dominika Tatarku visia v našej kaviarni. Príďte si ich pozrieť.
## Napísali o Artfore k jeho 35 narodeninám
Vďaka Artforu som spoznala vzácnych Michalovcov, pezinského artforáka Richarda Sosa Molnára, Viktora Suchého a vôbec celú veľkú rodinu kníhkupcov v Bystrici a v Košiciach a v Trnave... Trochu som otáľala s čítaním Jóna Kalmana Stefánssona, no dnes je to jeden z mojich najmilších, veľmi blízkych autorov. Páči sa mi, ako sa do textu vplieta krajina a aj jej ráz... Tých udalostí a stretnutí bolo niekoľko. Za všetky spomeniem jedno stretnutie s „artforákmi“ Dušanom Mitanom, Dušanom Dušekom a Mariánom Vargom, ktoré skončilo u Vargovcov na Kozej. Všetko bolo veľmi dávno, no my s Tinou Čornou dodnes na toto stretnutie rady spomíname. Veronika Šikulová, spisovateľka
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.